**Povzetek revizijskega poročila *Izvajanje tržne dejavnosti Radiotelevizije Slovenija***

Računsko sodišče je revidiralo *učinkovitost Radiotelevizije Slovenija* (v nadaljevanju: RTV) *pri izvajanju tržne dejavnosti v obdobju od 1. 1. do 31. 12. 2018.*

Računsko sodišče je podalo mnenje, da je bila RTV pri izvajanju tržne dejavnosti v letu 2018 *delno učinkovita.* Ugotovili smo, da je v skladu z relevantnimi pravnimi podlagami kot tržna opredeljena le dejavnost, ki izpolnjuje vse predvidene pogoje, da je nadzorni svet določil cenike večine storitev, ki niso javna služba, in sprejel prodajne pogoje za posamezno leto, prav tako pa tudi Posebne popuste in dogovore, ki se nanašajo predvsem na oglaševalske pakete v povezavi z lestvicami in pogoji za določitev dodatnih količinskih popustov. Z uveljavljenim načinom razporejanja stroškov na dejavnost javne službe in tržno dejavnost po posameznih organizacijskih enotah je omogočeno, da ne prihaja do pripoznavanja stroškov tržne dejavnosti na račun javne službe ter da postavljena sodila za razmejevanje stroškov za posamezno dejavnost odražajo dejansko porabo sredstev za izvajanje posamezne dejavnosti. V obdobju, na katero se nanaša revizija, se je presežek prihodkov nad odhodki oziroma odhodkov nad prihodki razporejal v skladu z aktom o ustanovitvi in relevantnimi predpisi. V letih 2017 in 2018, ki sta bili upoštevani v analizi, se je presežek prihodkov nad odhodki od opravljanja tržne dejavnosti vselej porabil za pokrivanje presežka odhodkov nad prihodki od opravljanja javne službe, kar potrjuje, da izvajanje tržne dejavnosti ni bilo samo sebi namen.

Svoje poslovanje pri izvajanju tržne dejavnosti pa bi RTV lahko izboljšala predvsem glede določanja popustov, tako vsebinsko in po višini kot tudi z vidika pristojnosti za njihovo odobravanje, in glede zagotavljanja, da se trženje oglasnega prostora, kot pretežni del tržne dejavnosti, izvaja v skladu s ceniki, ki jih je določil nadzorni svet, in v obsegu, ki ga določajo relevantni akti.

Računsko sodišče je ugotovilo, da v primerih, ko naročniki niso realizirali predvidenega obsega zakupa oglasnega prostora, RTV ni zahtevala doplačila razlike do pogodbeno dogovorjenega obsega zakupa in ni zagotovila periodičnega poročanja nadzornemu svetu o realizaciji brezplačnih objav, o katerih odloča izključno generalni direktor na podlagi pisnih prošenj upravičencev. Postopek licitacije v okviru TV prodaje ni bil ustrezno urejen, v internih aktih pa ni bil določen načina postopanja, kadar se je pojavil dodaten prostor, ki je primeren za TV prodajo. Prav tako ni bilo zagotovljeno, da je z vsemi spremembami in odstopanji od pogodbenih določil, pa tudi z dejansko realizacijo oglaševanja v TV prodaji ustrezno in pravočasno seznanjen nadzorni svet.

RTV ni izvajala analiz, ki bi potrdile utemeljenost vsebine in višine popustov oziroma utemeljenost popustov v smislu doseganja optimalnih prihodkov, in ni pojasnila podlag za oblikovanje politike priznavanja popustov, ki jih je sprejel nadzorni svet. Tudi ceniki storitev izvajanja tržne dejavnosti v letu 2018 niso temeljili na analizi, ki bi potrdila utemeljenost veljavnih cen, zato ni bilo zagotovila, da je cenovna ponudba, kot je bila določena v Prodajnih pogojih, Posebnih popustih in dogovorih ter cenikih, zagotavljala optimalne prihodke od izvajanja tržne dejavnosti. Vloga agencijskih naročnikov, še posebej največjega med njimi, se je glede na leto poprej okrepila, kar ni bilo v skladu s strategijo RTV.

Glede preprečevanja vpliva obsega prihodkov od oglaševanja na vsebino in obseg programov smo ugotovili, da razmerje med posameznimi programskimi vsebinami ni posebej opredeljeno v nobenem notranjem aktu, zato tudi ni mogoča presoja, ali se je zaradi pridobivanja dodatnih prihodkov na trgu izvajal pretežno program, v okviru katerega je trženje oglasnega prostora uspešnejše. Prav tako ni nikjer določeno, kaj predstavlja večinski delež v povezavi s kulturnimi, umetniškimi, informativnimi, dokumentarnimi in izobraževalnimi vsebinami, ki jih mora RTV zagotavljati. Tveganje, da pride do posega v programski del zgolj zaradi doseganja poslovnih rezultatov, je pomembno omejeno s tem, da programsko-produkcijski načrt kot temeljni vsebinski element v organizaciji dela in poslovanja sprejme programski svet kot najvišji organ RTV. RTV je v internih aktih opredelila nekatere parametre merjenja kakovosti izvajanja RTV programov, prav tako pa je predvidela tudi način spremljanja njihovega doseganja ter poročanja. Kljub temu da je gledanost oziroma poslušanost zelo pomemben kriterij, pa ni edini, saj RTV tako pri načrtovanju kot tudi pri poročanju o realizaciji programsko-produkcijskega načrta upošteva tudi druge merljive kazalnike doseganja zastavljenih ciljev, kar ocenjujemo kot ustrezno.

Računsko sodišče je za odpravo razkritih nesmotrnosti od RTV zahtevalo *predložitev odzivnega poročila*, podalo pa je tudi *priporočila* za učinkovitejše poslovanje pri izvajanju tržne dejavnosti.

Ljubljana, 6. avgusta 2020